Kilátók a Budai-hegységben

Kilátók a Budai-hegységben
Túránk Elején a sárga jelzésen indulunk el a gyermekvasút szépjuhásznéi megállójától. 900m megtétele után elérünk túránk első állomásához, a Nagy-Hárs-hegyi Kaán Károly kilátóhoz. Innen továbbra is a sárgán haladva leereszkedünk a Kis-Hárs-hegyre, ahol ismét rápillanthatunk Budapestre. Továbbra is a sárgán haladva a Hűvösvölgyi buszvégállomáshoz érkezünk, ahol lehetőség van víztöltésre is. Innen a kék jelzésen folytatjuk utunkat, elhaladva a Pilóták emlékműve és Mátyás király egykori vadaskertje mellett. Az Oroszlán-sziklánál rövid pihenőt tartunk, majd megyünk is tovább egészen az Árpád-kilátóig. Miután innen is kigyönyörködtük magunkat a főváros látképében, haladunk tovább a kéken a Szépvölgyi útig, ahonnan a szerpentint követve kapaszkodunk fel a Hármashatár-hegyre. A Guckler Károly kilátó után már csak lefelé vezet az utunk a zöld jelzésen, majd pedig a zöld kereszten, ahonnan szintén nyílik még egy utolsó kilátó pont túránkon Óbudára. Túránk végén a Táborhegy-barlang felé lekanyarodva érünk vissza a városba.